Campioana olimpică la judo Alina Dumitru şi mulţi alţi medaliaţi ai acestui sport au semnat o moțiune prin care cer demiterea lui Cozmin Gușă de la conducerea Federației Române de Judo. Ei acuză inclusiv "răzbunări politice, răfuieli profesionale nepotrivite și nejustificate".
Judo-ul a adus şase medalii olimpice de-a lungul timpului. În schimb, până acum niciun judoka român nu e calificat la Jocurile Olimpice din acest an de la Paris. Potrivit Fanatik, ar fi o performanţă doar să putem duce sportivi la olimpiadă. De medalii nici nu poate fi vorba.
"Moțiune de Neîncredere în Activitatea Președintelui Federației Române de Judo intitulată: SALVAREA ȘI REDRESAREA JUDOULUI ROMÂNESC
Activitatea Conducerii Federației Române de Judo din ultimii ani, şi în special a Președintelui Comitetului Director și Președinte al Federației Române de Judo, dl. Cozmin Gușă, a adus judo-ul românesc într-o situație disperată, marcată prin lipsa rezultatelor la competițiile majore internaționale, nesiguranță și precaritate în pregătirea loturilor olimpice de judo, atât masculin cât și feminin.
Lipsa demersurilor necesare obținerii de către sportivii români a punctajului necesar participării la competiția olimpică din 2024, crearea în media – prin chiar vocea Președintelui Comitetului Director , dl. Cozmin Gușă – a unui climat nepotrivit și nereal privind activitatea antrenorilor de judo, a colectivelor tehnice și, în general, a sportivilor români, dezbinarea continuă a comunității judo-ului românesc, neatragerea de fonduri si totala opacitate in această problemă", se arată în moțiunea citată de Fanatik.
Semnatarii mai acuză că oamenii valoroși ai judo-ului românesc au ajuns să fie îndepărtați, "fiind preferat amatorismul pe bani mulți", iar sportivii valoroși au ajuns să participe la competițiile internaționale pe buzunarul propriu.
"În unele situații, sportivii participanți pe cont propriu la competiții NU au fost asistați de către antrenorii români prezenți în sala de competiție, deși acesti sportivi purtau și ei pe piept tricolorul românesc, această atitudine a antrenorilor datorându-se posibilei răzbunări a conducerii FR Judo și reprezentând, în fapt, o «mică» trădare a spiritului național, o lipsă de respect față de un conațional care luptă sub același drapel", se mai arată în moțiune.
Din toate aceste motive, medaliații cer schimbarea lui Cozmin Gușă de la conducerea federației.
"Pentru salvarea și redresarea Judo-ului românesc se impun soluții și măsuri noi, adaptate modului de organizare și pregătire al sportivilor orientați spre marea performanță, ținând cont de mentalitățile specifice sportivilor români și lăsând la o parte subiectivismul nejustificat, ranchiuna și neprofesionalismul.
Așa cum Judo-ul ne-a învațat pe toți, Dojo-ul și Tatami-ul nu pot fi spații de dezbateri și răzbunări politice, de răfuieli profesionale nepotrivite și nejustificate.
Conducerea Federației Române de Judo, în special Președintele Comitetului Director și al Federației Române de Judo, dl. Cozmin Gușă, trebuie schimbată pentru a opri decăderea judo-ului românesc, pentru a salva și redresa acest nobil sport", se arată în moțiune.
Semnatarii sunt Alina Dumitru, Constantin Niculae, Corina Căprioriu Stefan, Mircea Frățică, Mihai Cioc, Toma Mihalache, Arpad Szabo, Ștefan Pop, Dezideriu Csep, Ionel Lazăr, Loghin Lazăr, Silviu Lazăr, Cornel Roman, Alina Croitoru, Adrian Croitoru, Iacob Codrea, Joszef Pall, Ion Drăgan, Liliana Nargan, Alexandru Lungu, Albert Daniel, Aurelian Ciprian Fleisz, Iulian Surlă, Costel Năftică, Ioan Domnar, Anton Muraru, Florentin Marinescu.
Aceștia au mai precizat că vor înainta moțiunea și către Federația Internațională de Judo, Agenția Națională pentru Sport, Comitetul Olimpic și Sportiv Român.